การพัฒนาหลักสูตรการวาดภาพระบายสีโดยใช้รูปแบบการเรียนรู้ทักษะปฏิบัติของซิมพ์ซันสำหรับนักเรียนชั้นประถมศึกษาปีที่ 3
Authors: ศิวะศรีรุ่งโรจน์ ปฤณวริทธิ์ , สีทอง ปริญญภาษ 
Published: May 2024

ภูมิหลังและวัตถุประสงค์: การวาดภาพระบายสีเป็นความสุขของคนหลายคน ซึ่งนอกจากประโยชน์ที่จะได้รับ คือ การฝึกฝนทักษะสายตา กล้ามเนื้อมัดเล็กความคิดสร้างสรรค์ และทักษะด้านศิลปะในตัวเองแล้ว ยังเป็นการผ่อนคลายและฝึกสมาธิ จากสภาพปัญหาปัจจุบันของการจัดการเรียนการสอนวิชาศิลปะ สาระทัศนศิลป์ จากการสัมภาษณ์ครูผู้สอนในวิชาศิลปะ ชั้นประถมศึกษาปีที่ 3 พบว่า นักเรียนขาดทักษะการวาดภาพระบายสี หลักสูตรจึงเป็นหัวใจสำคัญในการจัดการศึกษา หลักสูตรนี้นักเรียนได้เรียนรู้ในความต้องการและความสนใจของตนเอง ท้าทายความสามารถของตนเองในการพัฒนาความสามารถการวาดภาพระบายสีแต่ละครั้งด้วยการฝึกปฏิบัติซ้ำๆ บ่อยๆ จนสามารถปฏิบัติได้เองจากขั้นที่ง่ายจนทำได้อย่างชำนาญ สามารถประยุกต์ใช้และพัฒนาความคิดริเริ่ม จินตานาการสร้างสรรค์ผลงานของตนเอง ดังนั้นการวิจัยเรื่องนี้จึงมีวัตถุประสงค์ของการวิจัยเพื่อ 1) สร้างและตรวจสอบคุณภาพของหลักสูตรการวาดภาพระบายสีโดยใช้รูปแบบการเรียนรู้ทักษะปฏิบัติของซิมพ์ซัน สำหรับนักเรียนชั้นประถมศึกษาปีที่ 3 และ 2) ศึกษาผลการใช้หลักสูตรการวาดภาพระบายสีโดยใช้รูปแบบการเรียนรู้ทักษะปฏิบัติของซิมพ์ซัน สำหรับนักเรียนชั้นประถมศึกษาปีที่ 3
ระเบียบวิธีการวิจัย: หลักสูตรการวาดภาพระบายสีโดยใช้รูปแบบการเรียนรู้ทักษะปฏิบัติของซิมพ์ซัน สำหรับนักเรียนชั้นประถมศึกษาปีที่ 3 เป็นการวิจัยเชิงทดลองเบื้องต้น แบบแผนที่ใช้ในการทดลองครั้งนี้ คือแบบกลุ่มเดียวทดสอบก่อน-หลังการทดลอง กลุ่มตัวอย่าง ได้แก่ นักเรียนชั้นประถมศึกษาปีที่ 3/3 ภาคเรียนที่ 2 ปีการศึกษา 2566 โรงเรียนบ้านปงสนุก อำเภอเมือง จังหวัดลำปาง สำนักงานเขตพื้นที่การศึกษาประถมศึกษาลำปาง เขต 1 จำนวน 42 คน ซึ่งได้มาจากการสุ่มแบบกลุ่ม (Cluster Random Sampling) เครื่องมือที่ใช้ในการวิจัย ได้แก่ หลักสูตร คู่มือการใช้หลักสูตร แบบทดสอบวัดความสามารถการวาดภาพระบายสี มีค่าความยากง่าย อยู่ที่ 0.80 ค่าอํานาจจําแนกอยู่ที่ 0.21 ค่าความเชื่อมั่นใช้ได้อยู่ที่ 0.86 สถิติที่ใช้ในการวิเคราะห์ข้อมูล ได้แก่ ค่าเฉลี่ย ส่วนเบี่ยงเบนมาตรฐาน และการทดสอบค่าทีแบบไม่อิสระ
ผลการวิจัย: 1) หลักสูตรการวาดภาพระบายสีโดยใช้รูปแบบการเรียนรู้ทักษะปฏิบัติของซิมพ์ซัน สำหรับนักเรียนชั้นประถมศึกษาปีที่ 3 มี 7 องค์ประกอบ ได้แก่ (1) ความเป็นมาและความสำคัญของหลักสูตร (2) หลักการของหลักสูตร (3) จุดมุ่งหมายของหลักสูตร (4) โครงสร้างเนื้อหาของหลักสูตร ประกอบด้วย 5 หน่วย ได้แก่ หน่วยการเรียนรู้ที่ 1 ดอกไม้แสนสวย หน่วยการเรียนรู้ที่ 2 บ้านเราแสนสุข หน่วยการเรียนรู้ที่ 3 สัตว์โลกน่ารัก หน่วยการเรียนรู้ที่ 4 เด็กน้อยหน้ากลม หน่วยการเรียนรู้ที่ 5 สิ่งของชอบใจ (5) กระบวนการจัดกิจกรรมการเรียนรู้ของหลักสูตร (6) สื่อ/แหล่งเรียนรู้ของหลักสูตร (7) การวัดและประเมินผลของหลักสูตร ในภาพรวมหลักสูตรมีความเหมาะสมอยู่ในระดับมากที่สุด และคู่มือการใช้หลักสูตรในภาพรวมมีความเหมาะสมอยู่ในระดับมากที่สุด และ 2) นักเรียนที่เข้าร่วมการจัดการเรียนรู้ด้วยหลักสูตรการวาดภาพระบายสีโดยใช้รูปแบบการเรียนรู้ทักษะปฏิบัติของซิมพ์ซัน สำหรับนักเรียนชั้นประถมศึกษาปีที่ 3 มีค่าเฉลี่ยความสามารถในการวาดภาพระบายสีหลังเรียนสูงกว่าก่อนเรียนอย่างมีนัยสำคัญทางสถิติที่ระดับ .05
สรุปผล: หลักสูตรการวาดภาพระบายสีโดยใช้รูปแบบการเรียนรู้ทักษะปฏิบัติของซิมพ์ซัน สำหรับนักเรียนชั้นประถมศึกษาปีที่ 3 เป็นวิธีการจัดการเรียนรู้ที่เหมาะสมที่จะเสริมประสิทธิภาพการเรียนรู้วิชาศิลปะ รายวิชาทัศนศิลป์และพัฒนาทักษะการวาดภาพระบายสีได้เป็นอย่างดี เพราะนักเรียนได้เรียนรู้ในความต้องการและความสนใจของนักเรียน นักเรียนยังได้ท้าท้ายความสามารถของตนเองในแต่ละครั้งด้วยการฝึกปฏิบัติซ้ำๆ บ่อยๆ จนสามารถปฏิบัติได้เองจากขั้นที่ง่ายจนทำได้อย่างชำนาญ สามารถประยุกต์ใช้และพัฒนาความคิดริเริ่ม จินตานาการสร้างสรรค์ผลงานของตนเองให้มีความแตกต่างไปจากเดิม ทำให้นักเรียนมีความสุขในการเรียนรู้